ไม่เน้นย้ำให้ปิดสถานประกอบการหากพบผู้ติดเชื้อโควิด-19 แนะให้ทำความสะอาดจุดสัมผัสร่วม ปิดเฉพาะโซนที่ผู้คนแอดอัดเท่านั้น
นายแพทย์โอภาส การย์กวินพงศ์ อธิบดีกรมควบคุมโรค เปิดเผยว่า หากสถานประกอบการต่างๆ พบว่ามีผู้ติดเชื้อโควิด-19 ในสถานที่ทำงานเดียวกัน มีวิธีดำเนินการ 3 ขั้นตอนประกอบด้วย การตรวจสอบผู้ติดเชื้อว่าใครเป็นผู้สัมผัสเสี่ยงสูง คือผู้ที่ใกล้ชิดกับผู้ติดเชื้อภายในเวลา 5 นาทีโดยไม่ใส่หน้ากาก และอยู่ในห้องร่วมกันในอากาศที่ถ่ายเทไม่สะดวกภายใน 15 นาที ผู้เสี่ยงต่ำ หรือผู้ที่ไม่มีความเสี่ยง ซึ่งจะต้องกำหนดจำนวนคนก่อน โดยผู้เสี่ยงสูงจะต้องตรวจหาเชื้อและกักตัว 14 วัน ส่วนผู้เสี่ยงต่ำจะต้องสังเกตอาการตนเอง แต่ยังสามารถทำกิจกรรมต่างๆ ได้ พร้อมหลีกเลี่ยงการพบปะคนหมู่มาก นอกจากนี้ เจ้าของสถานที่จะต้องทำความสะอาดในจุดสัมผัสร่วม ซึ่งไม่จำเป็นต้องพ่นน้ำยาฆ่าเชื้อทั้งตึก พร้อมตรวจสอบผู้เข้าออกอย่างใกล้ชิด รวมทั้งจะต้องมีระบบที่คอยตรวจสอบว่าแต่ละบุคคลไปจุดใดมาบ้าง ทั้งแอปพลิเคชันไทยชนะและหมอชนะ โดยไม่แนะนำให้มีการปิดสถานที่ ยกเว้นสถานที่แออัด เช่นจุดทานอาหารร่วมกันเป็นต้นด้านนายแพทย์สมศักดิ์ อรรฆศิลป์ อธิบดีกรมการแพทย์ เปิดเผยถึงกรณีตั้งครรภ์แล้วได้รับเชื้อโควิด-19 ว่า ต้องฝากครรภ์ตามปกติ พร้อมปฏิบัติตามมาตรการป้องกันการแพร่ระบาดเช่นเดียวกับทุกคน ทั้งนี้จากข้อมูลพบว่าหญิงตั้งครรภ์ที่ติดเชื้อมากกว่า 2 ใน 3 จะไม่แสดงอาหาร อาจพบอาการรุนแรงได้ในหญิงตั้งครรภ์ที่มีภาวะอ้วน อายุมาก และมีโรคประจำตัว โดยการติดเชื้อจากแม่สู่ลูกพบได้ร้อยละ 2-5 รวมทั้งมีโอกาสคลอดก่อนกำหนดร้อยละ 15.1 ส่วนการแท้งบุตรยังไม่มีหลักฐานชัดเจน ทั้งนี้จะต้องได้รับการดูแลจากสูติ-นรีแพทย์สำหรับประชาชนที่ได้รับเชื้อโควิด-19 ที่ยังไม่สามารถเข้ารับการรักษาในโรงพยาบาลได้ในเขตพื้นที่กรุงเทพฯ สามารถติดต่อได้ที่ 1668 สายด่วนกรมการแพทย์ (เฉพาะกิจ) ตั้งแต่เวลา 8.00 น.-22.00 น. ทุกวัน ส่วนพื้นที่ทั่วประเทศติดต่อได้ที่ 1330 สายด่วน สปสช. รับสายตลอด 24 ชม. ทุกวัน นอกจากนี้ยังมีสายด่วน 1669 จัดหาเตียงเฉพาะในกรุงเทพฯ ด้วย ซึ่งจะช่วยดูแลผู้ป่วยที่มีอาการมาก รับสายตลอด 24 ชม. ทุกวัน โดยเริ่มโทรได้ในวันพรุ่งนี้เป็นต้นไป ทั้งนี้ขอความร่วมมือให้ผู้ป่วยที่ยืนยันติดเชื้อโทรหาสายดังกล่าว หากเป็นผู้ที่สงสัยอยากตรวจเชื้อ โทรได้ที่ 1422 สายด่วนกรมควบคุมโรค ซึ่งจะคอยให้คำปรึกษาข้อมูลโควิด-19 ตลอด 24 ชม.